ഇന്ത്യയെ കണ്ടറിഞ്ഞ് സ്വന്തമായി വിലാസമില്ലാതിരുന്ന ആളായിരുന്നു 2001വരെ പ്രധാനമന്ത്രി നരേന്ദ്രമോദി. മുഖ്യമന്ത്രിയായി അധികാരമേറ്റപ്പോള് ഗാന്ധിനഗര് സെക്ടര് 20 ലെ ആദ്യ വിലാസത്തില് താമസക്കാരനായ അദ്ദേഹം ഗുജറാത്ത് ചരിത്രം മോദിക്കു മുന്പും ശേഷവും എന്നു തിരുത്തി. 2014 മുതല് പ്രധാനമന്ത്രിയുടെ ഡല്ഹി ആനന്ദ് കല്യാണ്മാര്ഗിലെ ഏഴാം നമ്ബര് ഔദ്യോഗിക വസതിയിലിരുന്ന് പഴയ സെവന് റേസ്കോഴ്സ് റോഡ് പുതിയ ഇന്ത്യന് രാഷ്ട്രീയ ചരിത്രമെഴുതുന്നു.കരുത്തുറ്റ നേതൃത്വമില്ലാതെ പരാജയങ്ങളിലേക്ക് കൂപ്പുകുത്തുന്ന കോണ്ഗ്രസും പ്രാദേശികശക്തികളായി ഒതുങ്ങുന്ന മറ്റ് പാര്ട്ടികളും അടങ്ങിയ ദുര്ബല പ്രതിപക്ഷം മോദിയുടെ പ്രയാണം സുഗമമാക്കുന്നു. ചായവിറ്റു നടന്ന ചെറുപ്പവും ആര്.എസ്.എസ് സ്വയം സേവകനായുള്ള യുവത്വവും അദ്ദേഹം വിനിയോഗിച്ചത് യാത്രകളിലൂടെ നാടിനെ അറിയാനാണ്. യാത്രാനുഭവങ്ങള് മോദിയിലെ നേതാവിനെ പാകപ്പെടുത്തിയ ഇന്പുട്ടുകള് ആയി. യാത്രാനുഭവങ്ങള് കുറിച്ച ഡയറി റഫറന്സ് ഗ്രന്ഥമായി മോദി ഉപയോഗിക്കുന്നുണ്ടെന്നാണ് അടുപ്പമുള്ളവരുടെ വെളിപ്പെടുത്തല്. മുഖ്യമന്ത്രിയായപ്പോള് മാത്രം സ്വന്തമായി ബാങ്ക് അക്കൗണ്ട് തുറന്ന മോദിയുടെ ആദ്യകാല സമ്ബാദ്യമാണ് ഈ യാത്രകള്. സംഘ് പ്രചാരകനായി പൊതുപ്രവര്ത്തനം തുടങ്ങിയ നരേന്ദ്രമോദി 1987ല് ബി.ജെ.പിയിലെത്തിയപ്പോള് മുതല് സ്വന്തമായി ഒരു ടീം രൂപപ്പെടുത്തിയിരുന്നു. 2001ല് ഗുജറാത്ത് മുഖ്യമന്ത്രിയായും 2014ല് ഡല്ഹിയിലേക്ക് വന്നപ്പോഴും വലംകൈയായി ആഭ്യന്തരമന്ത്രി അമിത് ഷാ അടക്കമുള്ള ആ സംഘം ഒപ്പമുണ്ട്. ഗുജറാത്തിലെ ഭീഷണിയകറ്റാന് കേശുഭായ് പട്ടേലും ശങ്കര്സിംഗ് വഗേലയും ചരടുവലിച്ച് 1995ല് ഡല്ഹിക്ക് അയച്ചതും മോദിക്ക് പില്കാലത്ത് ഗുണമായി. പട്ടേലും വഗേലയും തമ്മിലടിച്ച് മോദിക്ക് ഗുജറാത്തിലേക്ക് തിരിച്ചുവരവിന് വഴിയൊരുക്കിയത് ചരിത്രം. വാജ്പേയ്അദ്വാനി തലമുറയുടെ പിന്ഗാമിയായി ദേശീയ നേതൃത്വത്തിലേക്കുള്ള വരവും എതിര്പ്പുകള് പിന്നിട്ട്. അദ്വാനിയെ അടക്കം കാഴ്ചക്കാരാക്കി അമിത് ഷായ്ക്കൊപ്പം നടത്തിയ അശ്വമേധമാണ് ഒറ്റയ്ക്കും മുന്നണിയായും18 സംസ്ഥാനങ്ങളില് പാര്ട്ടിയെ ഭരണസാരഥ്യത്തിലെത്തിച്ചത്. ഗുജറാത്തിന്റെ മുഖച്ഛായ മാറ്റിയ വികസനസാമ്ബത്തിക പരിഷ്കാരങ്ങളെക്കാള് 1000ലേറെ പേരുടെ മരണത്തിനിടയാക്കിയ 2002ലെ കലാപം മോദിയുടെ രാഷ്ട്രീയ ജീവിതത്തില് കരിനിഴല് വീഴ്ത്തി. ഗുജറാത്തിന് പുറത്ത് ദേശീയതലത്തിലും അന്താരാഷ്ട്രതലത്തിലും യു.എസ് യാത്രാവിലക്ക് വരെ അദ്ദേഹത്തിന്റെ പ്രതിച്ഛായ മങ്ങി. ബി.ജെ.പിക്കുള്ളിലെ ആഭ്യന്തര സമ്മര്ദ്ദങ്ങളും പ്രതിപക്ഷത്തിന്റെ വെല്ലുവിളികളും മറികടന്ന് തൊട്ടടുത്ത തിരഞ്ഞെടുപ്പില് 182 അംഗ നിയമസഭയില് 127സീറ്റില് ജയിച്ച് ശക്തനായി തിരിച്ചുവന്നതും മൂന്നുതവണ മുഖ്യമന്ത്രിയായി തുടര്ന്നതും നിശ്ചയദാര്ഢ്യത്തിന്റെ പ്രതിഫലനം.